Møtereferat LOSAM 7/13

|  |  |  |  |
| --- | --- | --- | --- |
| Tilstede: | Arild Vatn (Parat), Lisbeth Aune (Forskerforbundet), Tor-Jørgen Almås (NTL) Sigrid Lindmo (Hovedvernombud), Kjell Wiik (Tekna), Anne Borg (Dekanus), Heidi Hugdal (referent) | | |
| Frafall: |  | | |
| Om: | Losam møte 07/13 | | |
| Møtetid: | 12.12.13 kl 14.00 | Møtested: | E1 118 |
| Signatur: |  | | |

**NT-LOSAM sak 38/13 Godkjenning av protokoller**

Godkjent på sirkulasjon

**NT-LOSAM sak 39/13** **Saker fra tillitsvalgte**

Fra Parat ; regnskap for bruken av velferdsmidlene i 2011 og 2012

* Saken tas opp under sak 44/13 Velferdsordninger

**NT-LOSAM sak 40/13 Beredskapsplan for NTNU Sealab**

Magnar Hole redegjorde for saken.

NTNU SeaLab er godkjent som forsøksdyravdeling og har konsesjon på akvakulturvirksomhet (oppdrett) med relevante utslippstillatelser. Dette innebærer følgende bestemmelser mht. beredskapsordninger:

* Forskrift om forsøk med dyr i: *Dyrene skal minst ha daglig tilsyn, og de skal stelles og tilses nøye og så ofte som nødvendig. Dette innebærer også en beredskap/vaktordning utenom ordinær arbeidstid. (§ 12)*
* Veiledning for beredskapsvakt utenom ordinær arbeidstid ved Forsøksdyravdelinger, Forsøksdyrutvalget ii :

*2) Beredskaps/vaktordningen innebærer to elementer: tilsyn og beredskap for å kunne opprettholde forsvarlige betingelser for dyrene.*

*3) Beredskaps/vaktordningen innebærer dels overvåkning av det det tekniske anlegget (ventilasjon, temperatur, luftfuktighet, andre relevante faktorer) og dels overvåkning av dyrevernmessige aspekter (akutt eller kronisk sykdom eller lidelse).*

* Utslippstillatelse for akvakulturvirksomhet, Fylkesmannen: *7.1) … Bedriften plikter videre å ha en nødvendig beredskap for å hindre, oppdage, stanse, fjerne og begrense akutte utslipp, jf forurensningsloven § 40.*

Denne beredskapsordningen omfatter kun drift av det tekniske anlegget for å hindre forurensende utslipp og at anlegget ikke skal ha negativ innvirkning på dyrevelferd.

**Saken har vært drøftet med aktuelle medarbeidere og deres vurdering er:**

1. Det er behov for en beredskapsordning. Den vil også bidra positivt til forskningsaktiviteten.

2. Prinsipper for oppsett av arbeidsplaner tiltredes.

3. De fleste ønsker en økonomisk kompensasjonsform.

4. Omfang av økonomisk kompensasjon

1. Det er ønskelig med et fastbeløp per uke, dvs lik betaling per deltager
2. Fastbeløpet bør beregnes basert på en omregningsfaktor og et gjennomsnittlig lønnstrinn
3. I lys av de andre avtalene ved NTNU, foreslår medarbeiderne at omregningsfaktoren settes til 1/7

Arbeidsgiver foreslår at omregningsfaktoren settes til 1/8 da NTNU SeaLab kan sammenlignes med BIBSYS mht finansiering og brukerbetaling.

Saken skal drøftes i LOSAM og LOSAM skal oversende et forslag til SESAM som avgjør saken. NTL påpeker at ansatte er ivrige etter at dette skal komme i gang. Instituttet som blir berørt har ikke vært involvert i saken, men prosjektene vil få en større driftskostnad når beredskapsvakt etableres i fast form. Som nevnt tidligere er det primært utslipp beredskapsvakten etableres for og ikke dyrevelferd.

LOSAM er enige i medarbeiderenes vurderinger med unntak av pkt 4.3 som omhandler omregningsfaktor.

Før saken oversendes til SESAM tas saken opp på nytt i LOSAM for å drøfte pkt 4.3 mer inngående.

**NT-LOSAM sak 41/13** **Valg ved instituttene – medlemmer til valgkomiteene**

Magnar Hole redegjorde for saken.

Funksjonsperioden er for 2013 – 2017.

Følgende medvirkningsordning er valgt på de enkelte instituttene:

|  |  |
| --- | --- |
| **Instituttstyre** | **Utvidet ledergruppe** |
|  | Biologi |
|  | Bioteknologi |
| Fysikk |  |
| Kjemi |  |
| Kjemisk prosessteknologi |  |
| Materialteknologi |  |

Til instituttstyre skal det velges nye representanter for følgende grupper ved instituttet:

* 3 medlemmer og 3 varamedlemmer fra valggruppen fast ansatte i undervisnings og/

eller forskerstilling (velges for 4 år)

* 1 medlem og 1 varamedlem fra valggruppen midlertidig ansatte i undervisnings og/

eller forskerstilling (velges for 1 år)

* 1 medlem og 1 varamedlem fra valggruppen fast og midlertidig ansatte i tekniske og

administrative stillinger (velges for 4 år)

Til utvidet ledergruppe skal det velges nye representanter for følgende grupper ved instituttet:

* 2 medlemmer og 2 varamedlemmer fra valggruppen faste ansatte i undervisnings- og

/eller forskerstilling (velges for 4 år)

* 1 medlem og 1 varamedlem fra valggruppen midlertidig ansatte i undervisnings og/

eller forskerstilling (velges for 1 år)

* 1 medlem og 1 varamedlem fra valggruppen fast og midlertidig ansatte i tekniske og

administrative stillinger (velges for 4 år)

I hht. NTNUs valgreglement § 9, 1 kan alle stemmeberettigete ansatte innen 3 uker før valget

starter sende valgstyret skriftlig forslag på kandidater. Kandidatene må tilfredsstille kravene

til valgbarhet, jf valgreglementets §4. Kandidatene må være forespurt. Forslagene må være

undertegnet av minst 3 stemmeberettigede.

Nominasjonsfristen er torsdag 2. januar 2014 kl 12:00. Kunngjøring av kandidater er 7 januar

Valget vil gjennomføres **21-22 januar 2014** som elektronisk urnevalg via NTNUs intranett

(Innsida).

Valgkomiteene på de ulike instituttene er listet opp på følgende side:

<https://innsida.ntnu.no/wiki/-/wiki/Norsk/Valg+ved+NT>

**NT-LOSAM sak 42/13 Elektronikk og instrumenteringstjenester**

Dekan og Magnar Hole redegjorde for saken

Gjennom dialogmøtene som er gjennomført med instituttene har det kommet frem at en mangler ressurser innenfor området men at instituttene ikke har behov for 100% stillinger på det enkelte institutt. Det har vært en del avgang innenfor fagområdet på NT de senere årene.

Det er nedsatt en arbeidsgruppe som har følgende mandat:

Arbeidsgruppe

Medlemmer: Anne Borg, Magnar Hole, Erik Wahlström, Kjetil Rasmussen, Edd Blekkan

Arbeidsgruppen skal gi en anbefaling om:

1. Hvilke elektronikk- og instrumenteringstjenester som bør inngå som fellesressurser ved fakultetet

2. Omfanget av disse tjenestene i antall årsverk

3. Organisering av disse tjenestene ved fakultetet.

Arbeidsgruppen bes også diskutere samspillet mellom generalist og spesialistfunksjoner innen dette feltet.

Arbeidsgruppen utarbeider et forslag som diskuteres i fakultets ledergruppe i løpet av januar 2014.

LOSAM påpeker at det er viktig med medvirkning og at de ansatte som har elektronikk og instrumentering som fagområde og som blir berørt av dette må informeres. Dekanus innkaller til et allmøte med de ansatte.

**NT-LOSAM sak 43/13 Fleksitidsavtale**

Trude Gjersvold redegjorde for saken.

Det er gjennomført allmøter ved alle enheter der fleksitid kan innføres og det var flertall for innføring på alle enheter. Det er en plass det er behov for en individuell avtale på grunn av åpningstid. Etter en diskusjon kom LOSAM frem til at individuell avtale var en god løsning der det kreves åpningstider såfremt dette er en lovlig ordning juridisk sett.

Forskjøvet arbeidstid kan brukes der det er enkelthendelser som krever arbeid utover normal arbeidstid og som går ut over fleksitidsavtalen (researcher night ble nevnt som eksempel). Leder inngår da avtale med sine ansatte om dette.

Når det gjelder feltarbeid foreligger det en egen særavtale om det.

**NT-LOSAM sak 44/13 Velferdsordninger**

Gruppen som har sett på alternativ bruk av tildelt velferdsmidler, har kommet frem til følgende alternativ (rapporten i sin helhet ligger vedlagt referatet):

1. Julegrøt i Realfagskantina
2. Sommerfest på Gløshaugen
3. Skidag for alle ansatte

Julegrøt iverksettes allerede for 2013 og arrangeres 18.12.13. Totalt 270 påmeldte så langt. Når det gjelder sommerfest er det viktig at dette tiltaket ikke under eliminerer eksamensfesten for studenten. Viktig å se sommerfest og eksamensfest i sammenheng. Hvordan få dette attraktivt for de ansatte.

Skidag avhenger av vær og føre. Må vurdere et gå alternativ.

LOSAM valgte etter avstemming å gå for de tre fremlagte alternativene med unntak av pkt to som skal sees på i sammenheng med eksamensfesten.

Losam og arbeidsgiver utpeker 2 representanter hver som er med i en arrangementkomitee for alle aktivitetene.

Regnskap for bruk av velferdsmidler ligger vedlagt referatet.

**NT-LOSAM sak 45/13 Leiested og totalkostmodell**

Informasjon fra Dekan.

Bidrags- og oppdragsprosjekter (BOA) skal organiseres i prosjekter og budsjetteres og regnskapsføres med totale kostnader (krav KDs rundskriv fra 2007, oppdatert i F-07-13)

* Egeninnsats synliggjøres i bidragsprosjekter
* For oppdragsfinansiert aktivitet skal oppdragsgiver dekke alle direkte og indirekte kostnader som oppdraget fører med seg, og institusjonen skal kunne dokumentere dette

UoH-sektoren har utviklet en nasjonal modell/metodikk som gir det nødvendige grunnlaget for å beregne indirekte kostnader og synliggjøre alle kostnader i forskningsprosjekter (TDI-modellen)

* UHRs ambisjon: innføring 2014
* Forutsetter en «leiestedsmodell» som gir pris på laboratoriebruk/-tjenester.

**Mulige gevinster av totalkostmodell**

Bedre prosjektfinansiering som gir større strategisk handlingsrom. Forskningsrådet og EU vil dekke større andel av direkte kostnader

Transparent økonomi i forskningsprosjekt (BOA-reglement). Færre satser for indirekte kostnader (beregnes per institusjon)

Bedre styringsinformasjon og grunnlag for å sikre økonomisk bærekraft, effektiv drift og prioriteringer

Forenkler samarbeid med andre aktører, spesielt innen sektoren

Primære mål ved innføring er:

* Forskingsinfrastruktur er tilgjengelig - driftes, vedlikeholdes og utvikles
* Investeringer utnyttes godt
* Kunne bygge opp virksomhet gradvis

Sekundære mål ved innføring er:

* Totale kostnader synliggjøres
* Begrense transaksjonskostnadene til det absolutt nødvendige

Lise Sagdal er prosjektleder ved NTNU og leiested og totalkostmodell skal innfases ved NTNU i 2014.

Det er noen uklare problemstillinger før implementering kan iverksettes. Saken vil bli tatt opp i LOSAM utover våren.

**EVENTUELT**

* Møterplan 2014 (kan bli endret når møteplan for fakultetstyret for våren 2014 er lagt)
  + - * Onsdag 29.01.14, kl 14.00 – 15.30
      * Onsdag 19.02.14, kl 14.00 – 15.30
      * Mandag 24.03.14, kl 14.00 – 15.30
      * Onsdag 30.04.14, kl 14.00 – 15.30
      * Mandag 26.05.14, kl 14.00 – 15.30
      * Mandag 23.06.14, kl 14.00 – 15.30

Datoene er ok ift fakultetstyremøtene våren 2014. Losam kalles inn via kalender.

* Institusjonelle avtaler **.**

Dekan informerte om at det mellom NTNU og SINTEF er inngått en rammeavtale som sier at det skal inngås institusjonelle avtaler mellom enhetene i Sintef og NTNU istede for individuelle rådgiveravtaler. Saken vil bli tatt opp på første LOSAM-møte i januar.

* Rådgivende gruppe – nytt medlem

Gunn Torill Wikdal var fra fagforeningenes side oppnevnt for å delta som arbeidstakerrepresentant i intervju for teknisk/administrative stillinger. Wikdal har bedt seg fritatt fra dette vervet og Nina Klausen erstatter henne.